Berit Mørdre

Berit Mørdre (), frå 1969 nokre år gift Berit Mørdre Lammedal, var ein norsk langrennsløpar frå Nes i Akershus. Ho vart olympisk meister på 3 x 5 km stafett med Noreg i 1968, og tok sølvmedaljen på 10 km i same vinterleikane. Mørdre representerte Romerikslaget og dominerte norsk kvinnelangrenn i ein tiårsperiode frå midt på 1960-talet.

Aktiv
Mørdre debuterte i NM på ski i 1964 og vart nummer ni på 10 km. Året etter vart ho norsk meister på distansen og tok bronsemedaljen på 5 km. Fram til og med 1974 vann ho den eine eller begge dei individuelle langrenns-tevlingane i NM-løypene, med unnatak for 1972. Ho vart elles dobbeltmeister i 1967, 1973 og 1974. Perioden 1965-74 vann ho 14 norske meisterskap, samt tre sølvmedaljar og tre bronsar.

Mørdre deltok for Noreg under ski-VM i Oslo 1966 og vart beste norske kvinnelege løpar med tiandeplass på 5 km og ellevteplass på 10 km. I 3 x 5 km stafett gjekk ho ankeretappen, der ho med ein sterk spurt slo Sverige og Toini Gustafsson i kampen om sølvmedaljen. Saman med Ingrid Wigernæs og Inger Aufles sørgde ho dermed for ein mykje overraskande medalje for Noreg, den aller fyrste som norske kvinner tok i internasjonalt langrenn.

Under Vinter-OL 1968 i Grenoble overraska Mørdre stort med å ta sølvmedaljen på opningsdistansen 10 km, men slått med over eitt minutt av svenske Toini Gustafsson. Tre dagar seinare stod ho og lagvenninnene Inger Aufles og Babben Enger Damon for den største bragd norske kvinnelege langrennarar hadde gjort til dess, då dei vann 3 x 5 km stafett.

Etter ein fjerdeplass for dei norske stafettkvinnene i ski-VM 1970, gjekk Inger Aufles, Aslaug Dahl og Berit Mørdre Lammedal inn til OL-bronse på 3 x 5 km stafett i Sapporo i 1972. Individuelt i Sapporo-leikane vart ho nummer sju på 5 km. To år seinare gjekk ho sine siste VM-løp og vart beste norske deltakar på 5 km med ein sjetteplass.

Medaljar og besteplasseringar i internasjonale meisterskap

 Ski-VM 1966 i Oslo: Nr 10 på 5 km, sølvmedalje på stafetten
 Vinter-OL 1968 i Grenoble: Sølvmedalje på 10 km, gullmedalje på stafetten
 Ski-VM 1970 i Štrbské Pleso : Nr 9 på 5 km, nr 4 på stafetten
 Vinter-OL 1972 i Sapporo: Nr 7 på 5 km. Bronsemedalje på stafetten. 
 Ski-VM 1974 i Falun: Nr 6 på 10 km

Medaljar og besteplasseringar i noregsmeisterskap 
 1964: Nr 9 på 10 km  på Furnes
 1965: Gullmedalje på 10 km og bronsemedalje på 5 km på Fåberg
 1966: Gullmedalje på 5 km og bronsemedalje på 10 km på Hernes
 1967: Gullmedalje på både 5 km og 10 km i Skorovatn
 1968: Gullmedalje på 5 km og sølvmedalje på 10 km i Bærum
 1969: Gullmedalje på 10 km og sølvmedalje på 5 km i Alvdal
 1970: Gullmedalje på 10 km i Meldal
 1971: Gullmedalje på både 5 km og 10 km på Fåberg
 1972: Sølvmedalje på 10 km og bronsemedalje på 5 km i Tydal
 1973: Gullmedalje på 5 km på Fåberg og gullmedalje på 10 km på Lillehammer
1974: Gullmedalje på både 5 km og 10 km i Selbu
1975: Bronsemedalje på 5 km i Flatebygd
 1976: Bronsemedalje på 5 km i Surnadal
 1977: Nr 5 på 10 km på Røros
 1978: Nr 9 på 20 km på Konnerud

Ho vart tildelt Holmenkollmedaljen i 1971.

Kjelder
Sportsboken, aktuelle årgangar

Norske langrennsløparar
Norske politifolk
Noregsmeistrar i langrenn
Olympiske meistrar for Noreg
Olympiske sølvmedaljevinnarar for Noreg
Olympiske bronsemedaljevinnarar for Noreg
Vinnarar av Holmenkollmedaljen
Kongepokalvinnarar i skiidrett
Medaljevinnarar under vinter-OL 1968
Norske deltakarar under vinter-OL 1968
Langrennsløparar under vinter-OL 1968
Medaljevinnarar under vinter-OL 1972
Norske deltakarar under vinter-OL 1972
Langrennsløparar under vinter-OL 1972
Folk frå Nes